酬黄都官舟次近垌見寄次韵
作者：余靖
朝代：宋

paragraphs: 南州苦炎酷，薄宦淹翹雋。
怡然賢者心，五稔若一瞬。
歸程江海遥，永日風波進。
屢經溪壑險，且樂帆檣順。
忽傳郵驛音，雅什渾金振。
披襟許見過，握蘭欣入覲。
衡門久索居，黄陂渴餘潤。
覯止君子容，玉光窺千仞。
高談盡今古，不獨期廉藺。
相逢勿惜醉，別去生蒙吝。